Norsk Fotohistorisk Forening

**Norsk Fotohistorisk Forening** er en norsk forening som ble stiftet i 1974 for å spre kunnskap om og interesse for fotohistorie.

Blant foreningens aktiviteter er medlemsmøter og utgivelse av publikasjoner, deriblant årbøker og foreningens medlemsblad *Nytt om Fotobevaring*. Årboken hadde i begynnelsen tittelen *Norsk fotohistorisk årbok*, men etter hvert ble den faste tittelen *Bildet lever ! Bidrag til norsk fotohistorie* med publikasjonens nummer i utgivelsesrekken etter. Foreningen har også deltatt på og arrangert Nordisk fotohistorisk symposium.

## Historikk

Ved etableringen var foreningens fremste mål å være pådriver for etablering av et nasjonalt fotomuseum. Dette målet ble innfridd i 1976 da Norsk fotografisk museum (nå Preus museum) ble opprettet. I april 2009 ble Preus museums venner og Norsk Fotohistorisk Forening samlet i én organisasjon. Etter tolv år skilte Preus museums venner og Norsk fotohistorisk forening lag i 2021.

Fotografen, professoren og historikeren Robert Meyers hovedinteresse midt på 1970-tallet var fotohistorisk forskning, noe som førte til at han i 1976 tok initiativet til å reorganisere Norsk fotohistorisk forening etter at foreningens  hovedmål var innfridd i og med åpningen av museet. Meyer var foreningens styreformann fra 1976 til 1980.

I 1977 meldte Forbundet Frie Fotografer (FFF) seg inn i Norsk Fotohistorisk Forening, for å markere at FFF støttet «de institusjoner som ivaretar fotohistoriske interesser».

I boken *Pas nu paa! : nu tar jeg fra hullet! Om fotografiets 100 første år i Norge – 1839–1940* , som ble utgitt i 2000, fremholdes betydningen av Norsk Fotohistorisk Forening: «Det viktigste forum for fotohistorisk interesserte har vært *Norsk Fotohistorisk Forening* siden den ble opprettet i 1974.».

I 2020 hadde foreningen ca. 200 medlemmer. Foreningen er medlem av bransjeorganisasjonen Foto-Norge.

## Foreningens oppgaver
* virke for at fotohistorisk materiale blir tatt vare på
* fremme interesse for fotohistorie og fotohistorisk forskning i Norge
* bidra til at kunnskap om fotohistorie og fotohistorisk materiale blir gjort kjent
* samarbeide med nasjonale og internasjonale institusjoner og organisasjoner
* fungere som venneforening for Preus museum for også derigjennom bidra til å fremme de kulturhistoriske, kunstneriske og tekniske sidene ved fotografien. 

## Utgivelser
* 1980: *Kan vi stole på fotografiene? : foredrag holdt på Nordisk fotohistorisk symposium, Jeløy 1980*
* 1981: *Bildene lever! Norsk fotohistorisk årbok 1980*
* 1981: *Bildene lever!* *Norsk fotohistorisk årbok. 1981/82*
* 1983: *Norsk Fotohistorisk Årbok. 1983/84*
* 1985: *Norsk Fotohistorisk Årbok. 1985/86*
* 1989: *Bildet lever ! Bidrag til norsk fotohistorie 5*
* 1991: Katalog til utstillingen *[[Axel Lindahl]] 1841-1906 : jubileumsutstilling*
* 1992: *Bildet lever ! Bidrag til norsk fotohistorie 6*
* 1994: Katalog til vandreutstillingen *Axel Lindahl 1841-1906*, arrangert av Nasjonalbibliotekavdelinga i Rana, Norsk Folkemuseum og Sekretariatet for fotoregistrering
* 1999: *Bildet lever ! Bidrag til norsk fotohistorie 7*
* 2004: *Bildet lever ! Bidrag til norsk fotohistorie 9*

## Referanser

## Eksterne lenker
*